PATVIRTINTA

Klaipėdos r. Agluonėnų mokyklos-darželio

direktoriaus 2022 m. spalio 5 d.

įsakymu Nr. V-179

**KLAIPĖDOS R. AGLUONĖNŲ MOKYKLOS-DARŽELIO DARBUOTOJŲ VEIKSMŲ** **UGDYTINIUI SUSIRGUS AR PATYRUS TRAUMĄ MOKYKLOJE-DARŽELYJE IR TEISĖTŲ UGDYTINIO ATSTOVŲ INFORMAVIMO APIE MOKYKLOJE-DARŽELYJE PATIRTĄ TRAUMĄ AR ŪMŲ SVEIKATOS SUTRIKIMĄ**

**TVARKOS APRAŠAS**

**I SKYRIUS**

**BENDROJI DALIS**

1. Klaipėdos r. Agluonėnų mokyklos-darželio (toliau tekste – Mokykla-darželis) darbuotojų veiksmų mokiniui, vaikui susirgus ar patyrus traumą Mokykloje-darželyje ir teisėtų ugdytinio atstovų informavimo apie Mokykloje-darželyje patirtą traumą ar ūmų sveikatos sutrikdymą tvarkos aprašas (toliau tekste – Tvarka) parengtas vadovaujantis:

1.1. Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“;

1.2. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680 „Dėl visuomenės sveikatos priežiūros organizavimo mokykloje tvarkos aprašo patvirtinimo“;

1.3. Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“.

2. Tvarka reglamentuoja darbuotojų veiksmus ugdytiniui staiga sunegalavus ar patyrus traumą Mokykloje-darželyje ir ugdytinio tėvų (globėjų, rūpintojų) informavimą apie Mokykloje-darželyje patirtą traumą ar ūmų sveikatos sutrikdymą.

**II SKYRIUS**

**MOKYKLOS-DARŽELIO DARBUOTOJŲ VEIKSMAI UGDYTINIUI SUSIRGUS AR PATYRUS TRAUMĄ MOKYKLOJE-DARŽELYJE IR TEISĖTŲ UGDYTINIO ATSTOVŲ INFORMAVIMO APIE MOKYKLOJE-DARŽELYJE PATIRTĄ TRAUMĄ AR ŪMŲ SVEIKATOS SUTRIKIMĄ ORGANIZAVIMAS**

3. Mokykloje-darželyje vaikų sveikatos būklę stebi tą dieną dirbantys pedagogai ir kiti darbuotojai.

4. Ugdytiniui susirgus Mokykloje-darželyje:

4.1. grupės mokytojas, klasės vadovas, pedagogas arba administracijos darbuotojas apie ugdytinio sveikatos būklę nedelsdamas informuoja ugdytinio tėvus (globėjus, rūpintojus) bei visuomenės sveikatos specialistą, vykdantį sveikatos priežiūrą mokykloje, (toliau tekste – VSS) jei tuo metu jis yra Mokykloje-darželyje (jo darbo valandomis);

4.2. VSS arba kitas asmuo, kuris yra šalia sergančio ugdytinio, įvertinęs jo būklę, suteikia galimybę laukti tėvų (globėjų, rūpintojų) Sveikatos kabinete, sekretorės kabinete ar kitoje Mokyklos-darželio direktoriaus nurodytoje patalpoje;

4.3. jei kyla įtarimų, kad ugdytinis serga užkrečiamąja liga, jis atskiriamas nuo kitų ugdytinių ir stebimas iki atvyks tėvai (globėjai, rūpintojai);

4.4. įvykus nelaimingam atsitikimui (traumai), esant galimybei ugdytinis paguldomas jo buvimo vietoje (žiemos metu (jei trauma įvyko lauke) – įnešamas į vidų), skubiai kviečiamas VSS (jam esant Mokykloje-darželyje (jo darbo valandomis)). Jei jo tuo metu Mokykloje-darželyje nėra, pagalbą teikia arčiausiai esantis pedagogas;

4.5. esant būtinybei, pagalbą teikiantis arba šalia jo esantis asmuo, nedelsdamas kviečia greitąją medicinos pagalbą telefonu 112 ir teikia pirmąją pagalbą.

5. Susirgimų užkrečiamosiomis ligomis atveju bei karantino metu grupėse, klasėse atliekamas valymas ir dezinfekavimas pagal higienos normų reikalavimus.

6. Ugdytinio tėvai (globėjai, rūpintojai) turi pasiimti ugdytinį ar leisti pačiam pradinių klasių ugdytiniui išeiti iš Mokyklos-darželio (tik sutikus tėvams (globėjams, rūpintojams), kai:

6.1. ugdytiniui nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, ūmiai kosi, atsirado neaiškios kilmės bėrimas, įvairių traumų atvejais);

6.2. ugdytinio liga riboja jo dalyvavimą grupės ar klasės veikloje;

6.3. ugdytinio būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų ugdytinių interesų;

6.4. ugdytinio liga kelia pavojų kitų ugdytinių ir darbuotojų sveikatai.

7. Mokykla-darželis gali pareikalauti iš tėvų (globėjų, rūpintojų) raštiško patvirtinimo, kad ugdytinis yra sveikas.

8. Užfiksavus užkrečiamų ligų (pvz. vėjaraupiai, tymai, skarlatina ir kt.) atvejus Mokykloje-darželyje, grupės mokytojas, klasės vadovas ar VSS apie susirgimą informuoja klasės, grupės tėvus (globėjus, rūpintojus).

9. Mokykloje-darželyje esantis VSS visus ugdytinių apsilankymus pas specialistą dėl traumos, nelaimingo atsitikimo, negalavimo registruoja pagal Klaipėdos rajono savivaldybės visuomenės sveikatos biuro nustatytą vidaus tvarką.

**III SKYRIUS**

**BAIGIAMOSIOS NUOSTATOS**

10. Mokykloje-darželyje esantis VSS, grupės mokytojai, klasės vadovai yra atsakingi už veiksmų ugdytiniui susirgus ar patyrus traumą Mokykloje-darželyje organizavimą ir vykdymą ir teisėtų ugdytinio atstovų informavimą apie Mokykloje-darželyje patirtą traumą ar ūmų sveikatos sutrikdymą.

11. Tvarkos vykdymo kontrolę vykdo Mokyklos-darželio direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_